L-aċċelerazzjoni tal-progress u l-indirizzar tal-inugwaljanzi biex, sal-2030, l-AIDS ma jibqax theddida għas-saħħa pubblika Riżoluzzjoni tal-Parlament Ewropew tal-20 ta' Mejju 2021 dwar l-aċċelerazzjoni tal-progress u l-indirizzar tal-inugwaljanzi biex, sal-2030, l-AIDS ma jibqax theddida għas-saħħa pubblika (2021/2604(RSP)) Il-Parlament Ewropew, – wara li kkunsidra l-Laqgħa ta' Livell Għoli tal-Assemblea Ġenerali tan-Nazzjonijiet Uniti dwar l-HIV/AIDS, skedata li ssir fi New York mit-8 sal-10 ta' Ġunju 2021, – wara li kkunsidra d-Dikjarazzjoni Politika dwar l-HIV u l-AIDS: Dwar il-Pass Mgħaġġel biex Tiġi Aċċellerata l-Ġlieda kontra l-HIV u biex Tintemm l-Epidemija tal-AIDS sal-2030, adottata mill-Assemblea Ġenerali tan-NU fit-8 ta' Ġunju 2016, – wara li kkunsidra d-Dikjarazzjoni Politika tal-laqgħa ta' livell għoli dwar il-kopertura universali tas-saħħa, adottata mill-Assemblea Ġenerali tan-NU fit-18 ta' Ottubru 2019, – wara li kkunsidra l-Aġġornament Globali 2020 ta' UNAIDS dwar l-AIDS intitolat "Seizing the Moment – Tackling entrenched inequalities to end epidemics" (Mument Opportun – L-indirizzar ta' inugwaljanzi dejjiema biex jintemmu l-epidemiji), – wara li kkunsidra r-Rapport Annwali 2019 tal-Kummissarju Għoli tan-Nazzjonijiet Uniti għad-Drittijiet tal-Bniedem bħala rispons għall-HIV, – wara li kkunsidra d-Dikjarazzjoni ta' Abuja tas-27 ta' April 2001 dwar l-HIV/AIDS, it-Tuberkulożi u Mard Infettiv Relatat Ieħor, il-Pożizzjoni Komuni Afrikana ppreżentata fil-Laqgħa ta' Livell Għoli tal-2016 u l-Qafas Katalitiku tal-2016 għal Tmiem l-AIDS, it-TB u l-Eliminazzjoni tal-Malarja fl-Afrika sal-2030, – wara li kkunsidra l-Aġenda 2030 għall-Iżvilupp Sostenibbli u l-Għanijiet ta' Żvilupp Sostenibbli (SDGs) tagħha, adottati fi New York f'Settembru 2015, – wara li kkunsidra l-Pjattaforma ta' Azzjoni ta' Beijing u l-Programm ta' Azzjoni tal-Konferenza Internazzjonali dwar il-Popolazzjoni u l-Iżvilupp, u l-eżiti tal-konferenzi ta' rieżami tagħhom, – wara li kkunsidra l-konklużjonijiet tal-Kunsill tas-26 ta' Mejju 2015 dwar is-sessi fl-iżvilupp, – wara li kkunsidra l-Pjan ta' Azzjoni tal-UE dwar il-Ġeneru III għall-2021-2025, – wara li kkunsidra l-Pjan ta' Azzjoni tal-UE dwar id-Drittijiet tal-Bniedem u d-Demokrazija għall-2020-2024, – wara li kkunsidra "The European Consensus on Development: our World, our Dignity, our Future" (Kunsens Ewropew għall-Iżvilupp: id-Dinja tagħna, id-Dinjità tagħna, il-Futur tagħna), – wara li kkunsidra r-riżoluzzjonijiet tiegħu tat-8 ta' Lulju 2010 dwar approċċ ibbażat fuq id-drittijiet għar-reazzjoni tal-UE għall-HIV/AIDS u tal-5 ta' Lulju 2017 dwar ir-rispons tal-UE għall-HIV/AIDS, it-Tuberkulożi u l-Epatite C, – wara li kkunsidra l-mistoqsija lill-Kummissjoni dwar l-aċċelerazzjoni tal-progress u l-indirizzar tal-inugwaljanzi biex, sal-2030, l-AIDS ma jibqax theddida għas-saħħa pubblika (O-000027/2021 – B9-0015/2021), – wara li kkunsidra l-Artikoli 136(5) u 132(2) tar-Regoli ta' Proċedura tiegħu, – wara li kkunsidra l-mozzjoni għal riżoluzzjoni tal-Kumitat għall-Iżvilupp, A. billi kważi 76 miljun persuna ġew infettati u kważi 33 miljun ruħ mietu minħabba kawżi relatati mal-AIDS mill-bidu tal-epidemija fl-1981; billi l-epidemija tal-HIV għadha kriżi globali u total ta' 38 miljun ruħ jgħixu bl-HIV; billi 1,7 miljun ruħ ħadu l-HIV fl-2019; B. billi fl-2019, 12-il miljun persuna li jgħixu bl-HIV ma aċċessawx trattament antiretrovirali li jsalva l-ħajjiet u kważi 700 000 persuna madwar id-dinja mietu minħabba kawżi relatati mal-AIDS; C. billi l-aċċess universali għal trattament u kura antiretrovirali tal-HIV inaqqas b'mod sinifikanti r-riskju ta' trażmissjoni ulterjuri u offra lill-persuni li jgħixu bl-HIV stennija tal-ħajja kważi normali u kwalità ta' ħajja komparabbli; D. billi l-inugwaljanzi li jixprunaw l-epidemija tal-HIV, inkluż il-ksur tad-drittijiet tal-bniedem u tas-saħħa sesswali u riproduttiva u d-drittijiet relatati, fil-kuntest tal-Pjattaforma ta' Azzjoni ta' Beijing u l-Programm ta' Azzjoni tal-Konferenza Internazzjonali dwar il-Popolazzjoni u l-Iżvilupp u l-eżiti tal-konferenzi ta' rieżami tagħhom, kif ukoll l-istigma u d-diskriminazzjoni, qegħdin jiddeterjoraw u komplew jiġu aggravati mill-COVID-19; E. billi irġiel li jkollhom rapport sesswali ma' rġiel oħra, persuni transġeneri, persuni li jittaqqbu għad-droga, il-ħaddiema tas-sess flimkien mal-klijenti tagħhom u l-ħabsin (popolazzjonijiet ewlenin) huma f'riskju ogħla ta' esponiment għall-HIV minn gruppi oħra; billi l-involviment tagħhom huwa kritiku fir-rispons għall-HIV; F. billi 159 pajjiż għandhom tal-inqas liġi waħda diskriminatorja jew punittiva li tfixkel ir-rispons għall-HIV; billi l-kriminalizzazzjoni ta' persuni li jgħixu bl-HIV u li jinsabu f'riskju għaliha twassal għal stigma u diskriminazzjoni, tnaqqas l-użu ta' servizzi ta' prevenzjoni u trattament u żżid l-okkorrenzi tal-HIV; G. billi l-inugwaljanza bejn is-sessi, l-aċċess inugwali għall-edukazzjoni u għas-servizzi u l-informazzjoni dwar is-saħħa sesswali u riproduttiva, u l-vjolenza sesswali u sessista jżidu l-vulnerabbiltà tan-nisa u l-bniet għall-HIV, u billi l-mard relatat mal-AIDS huwa fost il-kawżi ewlenin tal-imwiet globali fost in-nisa ta' età riproduttiva; H. billi l-metodi ta' prevenzjoni eżistenti ma għamlux biżżejjed biex iwaqqfu t-tixrid tal-HIV, b'mod partikolari fost in-nisa, li jġorru piż sproporzjonat tal-epidemija, b'mod partikolari fl-Afrika sub-Saħarjana; billi hemm bżonn ta' investiment fir-riċerka u l-innovazzjoni għal għodod ġodda u mtejba għall-prevenzjoni, id-dijanjożi u t-trattament tal-HIV u l-AIDS, inklużi għodod sensittivi għall-ġeneru, u għażliet ġodda ta' trattament biex tiġi indirizzata l-emerġenza tar-reżistenza għall-mediċini kontra l-HIV; I. billi ż-żgħażagħ ta' bejn il-15 u s-27 sena jammontaw għal aktar minn terz tal-infezzjonijiet ġodda kollha fost l-adulti u billi l-imwiet relatati mal-AIDS qegħdin jiżdiedu fost l-adolexxenti; billi bosta żgħażagħ għandhom aċċess limitat għal protezzjoni soċjali, kura tas-saħħa sesswali u riproduttiva u programmi li jagħtuhom is-setgħa li jipproteġu lilhom infushom mill-HIV; J. billi edukazzjoni sesswali komprensiva obbligatorja fis-sistemi skolastiċi hija essenzjali għall-prevenzjoni tat-tixrid tal-AIDS u infezzjonijiet oħra trażmessi sesswalment; K. billi persuni f'sitwazzjonijiet umanitarji diffiċli u ambjenti informali u fraġli, persuni b'diżabilità, popolazzjonijiet indiġeni, persuni LGBTIQ+ u popolazzjonijiet migranti u mobbli huma vulnerabbli għall-infezzjoni tal-HIV u jiffaċċjaw sfidi uniċi relatati mal-aċċess għas-servizzi tal-HIV; L. billi l-Afrika sub-Saħarjana għadha l-aktar reġjun affettwat ħafna, b'rappreżentazzjoni ta' 57 % tal-infezzjonijiet ġodda kollha tal-HIV u 84 % tal-infezzjonijiet tal-HIV fit-tfal (sa 14-il sena), bi prevalenza ħafna ogħla tal-HIV fin-nisa milli fl-irġiel u b'4 500 tifla u mara żagħżugħa (bejn 15 u 24 sena) li jiġu infettati bl-HIV kull ġimgħa, u 25,6 miljun persuna li jgħixu bl-HIV; M. billi l-pandemija tal-COVID-19 hija sfidi ulterjuri għar-rispons għall-AIDS u tellfet uħud mill-kisbiet li saru s'issa, b'diversi pajjiżi ma jilħqux il-miri tagħhom għall-2020; billi dan ipoġġi f'riskju l-kisba tal-mira tal-SDG li l-AIDS tintemm bħala theddida għas-saħħa pubblika sal-2030; N. billi hemm bżonn li jissaħħu s-sistemi tas-saħħa reżiljenti u sostenibbli bħala parti minn kopertura universali tas-saħħa, filwaqt li jiġu ppreservati l-kisbiet tar-reazzjoni għall-AIDS; O. billi l-kisba tad-dritt għas-saħħa jeħtieġ li tindirizza l-inugwaljanza fl-aċċess għas-servizzi u tavvanza l-kwalità tal-ħajja u l-benesseri tal-persuni li jgħixu bl-HIV u li jinsabu f'riskju tagħha matul il-ħajja kollha; P. billi l-komunitajiet u r-risponsi mmexxija mill-komunitajiet, li huma kruċjali fir-rispons għall-HIV, għadhom qegħdin jiddgħajfu minn nuqqas qawwi ta' finanzjament, tnaqqis fl-ispazju tas-soċjetà ċivili u nuqqas ta' impenn u integrazzjoni sħiħa fir-rispons nazzjonali; Q. billi diversi pajjiżi li qegħdin jiżviluppaw u bi dħul medju għandhom diffikultajiet biex jimportaw jew jipproduċu lokalment verżjonijiet ġeneriċi ta' mediċini antiretrovirali minħabba l-protezzjoni tal-privattivi; billi l-kumpaniji farmaċewtiċi multinazzjonali qegħdin dejjem aktar jeskludu lill-pajjiżi li qegħdin jiżviluppaw u bi dħul medju mid-donazzjonijiet, mit-tnaqqis fil-prezzijiet u mil-liċenzji volontarji, u b'hekk qegħdin ifixklu l-kapaċità tagħhom li jaċċessaw mediċini ġeneriċi ekonomikament aċċessibbli; R. billi d-dritt tal-bniedem għas-saħħa jieħu preċedenza fuq ir-regoli dwar l-aspetti tad-drittijiet tal-proprjetà intellettwali relatati mal-kummerċ (TRIPS); billi d-Dikjarazzjoni ta' Doha dwar il-Ftehim TRIPS u s-Saħħa Pubblika tafferma d-dritt li l-pajjiżi li qegħdin jiżviluppaw jagħmlu użu sħiħ mid-dispożizzjonijiet ta' flessibbiltà fil-Ftehim TRIPS biex jipproteġu s-saħħa pubblika u, b'mod partikolari, jipprovdu aċċess għall-mediċini għal kulħadd; S. billi l-Fond Globali għall-Ġlieda kontra l-AIDS, it-Tuberkulożi u l-Malarja, li nħoloq wara ż-żieda globali tal-HIV/AIDS, kellu rwol sinifikanti fil-kuntest tal-ġlieda kontra l-HIV/AIDS; Jissottolinja l-importanza ta' eżitu pożittiv tal-Laqgħa ta' Livell Għoli tan-NU dwar l-HIV/AIDS li ser ssir mit-8 sal-10 ta' Ġunju 2021; jitlob li l-Kunsill jikkontribwixxi għall-adozzjoni ta' ġabra ta' impenji fid-dikjarazzjoni politika li jkunu ambizzjużi u li jħarsu 'l quddiem; Jirriafferma li kulħadd huwa intitolat għat-tgawdija tal-ogħla standard ta' saħħa li jista' jintlaħaq, kif ukoll l-ugwaljanza li twassal għal ħajja dinjituża; Ifaħħar ir-rwol tal-UE fir-rispons globali f'diversi setturi għall-AIDS u jappella lill-Kummissjoni tindirizza l-AIDS bħala kriżi globali tas-saħħa pubblika u taċċelera l-isforzi kollha biex jintlaħqu l-miri tal-2025, inkluż permezz ta' żieda fl-investimenti fil-UNAIDS u l-Fond Globali għall-Ġlieda kontra l-AIDS, it-Tuberkulożi u l-Malarja; Jinsisti fuq l-għoti essenzjali ta' mezzi suffiċjenti għall-Fond Globali għall-Ġlieda kontra l-AIDS, it-Tuberkolożi u l-Malarja biex dan ikun jista' jikkontribwixxi b'mod deċiżiv għall-ġlieda kontra l-HIV/AIDS; Jissottolinja li r-rispons globali għall-AIDS jirrikjedi approċċ f'diversi setturi u kooperazzjoni f'diversi livelli li juru tempestività, skala, inklużività, sħubija u innovazzjoni; Jappella lill-Kummissjoni tiżgura li l-ipprogrammar tal-NDICI jappoġġja l-isforzi tal-pajjiżi sħab biex jinbnew sistemi tas-saħħa b'saħħithom u reżiljenti, inklużi sistemi ta' riċerka dwar is-saħħa, sistemi regolatorji u sistemi komunitarji għas-saħħa, li jkollhom il-kapaċità jipprovdu kopertura universali tas-saħħa li tkun sensittiva għall-HIV; Jitlob li s-Servizz Ewropew għall-Azzjoni Esterna, il-Kummissjoni u l-Istati Membri jużaw l-implimentazzjoni tal-Pjan ta' Azzjoni tal-UE dwar id-Drittijiet tal-Bniedem u l-Pjan ta' Azzjoni tal-UE dwar l-Ugwaljanza bejn is-Sessi III biex jindirizzaw il-kawżi tal-inugwaljanzi fid-drittijiet tal-bniedem u bejn is-sessi rigward l-HIV/AIDS billi jagħtu prijorità lill-ġlieda kontra l-istigma u d-diskriminazzjoni, il-vjolenza sesswali u sessista, il-kriminalizzazzjoni tar-relazzjonijiet bejn persuni tal-istess sess u l-liġijiet u politiki oħra punittivi u diskriminatorji u biex b'hekk jikkontribwixxu għal aċċess universali għas-saħħa sesswali u riproduttiva u d-drittijiet relatati, aċċess għal edukazzjoni ta' kwalità, inkluż edukazzjoni komprensiva dwar is-sesswalità, aċċess ekwitabbli u ekonomikament aċċessibbli għall-kura tas-saħħa, aċċess għas-suq tax-xogħol u parteċipazzjoni tal-komunitajiet affettwati fl-aspetti kollha tal-ħajja pubblika; Jappella lill-Kummissjoni u lill-Istati Membri biex jaħdmu ma' pajjiżi sħab biex jistabbilixxu edukazzjoni sesswali komprensiva obbligatorja fil-pjanijiet edukattivi nazzjonali tagħhom biex jiġi evitat it-tixrid tal-AIDS u mard ieħor trażmess sesswalment, speċjalment f'pajjiżi bl-ogħla rati ta' infezzjoni; Ifakkar li s-saħħa hija kundizzjoni meħtieġa għall-iżvilupp tal-bniedem; jitlob li l-Kummissjoni tagħti prijorità lis-saħħa bħala parti mill-istrateġija UE-Afrika, li tinkludi l-mobilizzazzjoni ta' fondi pubbliċi addizzjonali biex tiġi garantita kopertura universali tas-saħħa, inkluż għas-saħħa u d-drittijiet sesswali u riproduttivi, l-HIV, it-tuberkulożi u l-malarja, kif ukoll l-iffokar fuq ir-riċerka u l-iżvilupp tas-saħħa globali, it-tisħiħ tal-kollaborazzjoni UE-Afrika fir-riċerka u l-innovazzjoni tal-qasam tas-saħħa, u b'mod konġunt tingħata spinta lill-kapaċità ta' produzzjoni Afrikana u Ewropea għal prodotti tas-saħħa, tagħmir u mediċini; jissottolinja li l-għajnuna għall-iżvilupp għandha prinċipalment tkun iddestinata li tforni kopertura universali orizzontali tas-sistema tas-saħħa permezz ta' approċċ olistiku u bbażat fuq id-drittijiet, li jinvolvi l-indirizzar sħiħ tan-natura multidimensjonali tas-saħħa (marbuta strettament mal-ġeneru, mas-sigurtà alimentari u n-nutrizzjoni, mal-ilma u s-sanità, mal-edukazzjoni u mal-faqar), skont l-approċċ "saħħa waħda"; jappella b'mod partikolari għall-promozzjoni ta' investimenti fid-drittijiet integrati tal-HIV u fis-saħħa sesswali u riproduttiva u d-drittijiet relatati, b'enfasi fuq in-nisa u l-bniet, il-ħaddiema tas-sess, il-persuni transġeneri, il-persuni li jittaqqbu għad-droga, il-ħabsin u gruppi vulnerabbli oħra; Jappella lill-Kummissjoni tindirizza n-nuqqas deplorevoli tal-kopertura limitata tal-kura għat-tfal li jgħixu bl-HIV kif ukoll biex tiżgura aċċess għas-servizzi tal-HIV għal nisa tqal u ommijiet li qegħdin ireddgħu, biex tiġi evitata t-trażmissjoni tal-HIV bejn l-omm u t-tarbija; Jappella lill-Istati Membri u lill-Kummissjoni jiżguraw il-livell ta' nfiq u l-mobilizzazzjoni tar-riżorsi meħtieġa biex jintlaħqu l-miri tal-2025 fl-Istati Membri kollha tal-UE; Jappella lill-Kummissjoni taħdem mal-Istati Membri u s-sħab biex tipprijoritizza approċċ integrat għas-sigurtà tas-saħħa globali, li jinkorpora l-ġlieda kontra kemm pandemiji eżistenti bħall-HIV kif ukoll dawk emerġenti, bħala parti mill-aġenda ta' kopertura universali tas-saħħa; Jappella lill-Kummissjoni u lill-Istati Membri jiżvolġu rwol politiku b'saħħtu fid-djalogu mal-pajjiżi sħab tal-UE li qegħdin jiżviluppaw, inkluż il-pajjiżi tal-viċinat, jiżguraw li jkunu fis-seħħ pjanijiet għal tranżizzjoni sostenibbli lejn finanzjament domestiku biex il-programmi tal-HIV jibqgħu effettivi u appoġġjati, filwaqt li jistgħu jiġu intensifikati wara li jiġi rtirat l-appoġġ tad-donaturi internazzjonali; jappella lill-Kummissjoni u lill-Kunsill ikomplu jaħdmu mill-qrib ma' dawk il-pajjiżi bil-għan biex jiżguraw li dawn jieħdu responsabbiltà u jmexxi r-rispons tagħhom kontra l-HIV; Jappella lill-UE tistabbilixxi strateġija globali ċara u koerenti tal-UE dwar it-tilqim kontra l-COVID-19 li tiffoka fuq l-iżgurar ta' aċċess ugwali, ekonomikament aċċessibbli u tempestiv għat-tilqim għal persuni f'pajjiżi li qegħdin jiżviluppaw, b'mod partikolari dawk li jappartjenu għal gruppi vulnerabbli u ta' riskju għoli, inkluż persuni infettati bl-HIV/AIDS; jappella lill-UE, għaldaqstant, biex tappoġġja l-inizjattiva tal-Organizzazzjoni Dinjija tal-Kummerċ dwar l-Indja u l-Afrika t'Isfel għal rinunzja temporanja tad-drittijiet fuq il-proprjetà intellettwali ta' vaċċini, tagħmir u trattamenti kontra l-COVID-19 u jħeġġeġ lill-kumpaniji farmaċewtiċi biex jikkondividu l-għarfien u d-data tagħhom permezz tal-Pul ta' Aċċess għat-Teknoloġija tal-COVID‐19 (C-TAP) tal-Organizzazzjoni Dinjija tal-Kummerċ; Jappella lill-Kummissjoni u lill-Istati Membri jiżguraw li r-rispons globali għall-COVID-19 jinkludi t-tagħlimiet meħuda mill-ġlieda kontra l-HIV, bħal: il-protezzjoni tad-drittijiet tal-bniedem u l-indirizzar tal-istigma u d-diskriminazzjoni, b'mod partikolari fost popolazzjonijiet ewlenin u oħrajn vulnerabbli; il-ġlieda kontra l-ostakli għas-saħħa relatati mas-sessi; l-appoġġ għall-prattikanti tal-kura tas-saħħa u r-riċerkaturi, speċjalment f'ambjenti b'riżorsi skarsi; l-involviment tal-komunitajiet fir-rispons; u l-allokazzjoni ġusta ta' riżorsi limitati u għodod ġodda biex ħadd ma jitħalla barra; Iħeġġeġ lill-UE tistabbilixxi strateġija globali komprensiva u pjan direzzjonali għall-kisba tal-SDGs, inklużi dawk relatati mas-saħħa u l-miri dwar it-tnaqqis tal-HIV/AIDS; jinnota li din l-istrateġija għandha tqis b'mod partikolari l-impatt tal-COVID-19, peress li l-kisba tal-SDGs hija kruċjali biex tiġi żgurata t-tħejjija tagħna għal pandemiji futuri u xokkijiet oħra, inkluż għas-sistemi tas-saħħa; jappella għal strateġija tal-UE għas-saħħa globali li tkun effettiva u fit-tul; jinsisti li l-Kummissjoni teħtieġ iżżid l-isforzi tagħha u tintensifika l-ħidma tagħha lejn programmi tas-saħħa globali effettivi mmirati lejn sistemi tal-kura tas-saħħa fil-pajjiżi li qegħdin jiżviluppaw; Jappella lill-Kummissjoni biex taħdem mal-Istati Membri u s-sħab biex tappoġġja servizzi li jirrispondu għall-ħtiġijiet ta' popolazzjonijiet ewlenin u popolazzjonijiet prijoritarji oħra li qegħdin jiffaċċjaw sfidi uniċi fl-aċċess għas-servizzi tal-HIV, inkluż billi tipprovdi servizzi tas-saħħa sesswali u riproduttiva maħsuba għaż-żgħażagħ; Jappella lill-Kummissjoni biex taħdem mal-Istati Membri u s-sħab biex tiffaċilita u tippromwovi impenn akbar għall-għoti ta' trattament tal-HIV fiż-żoni kollha ta' kunflitt u l-eliminazzjoni tad-diskriminazzjoni relatata mal-HIV kontra r-rifuġjati, speċjalment fir-rigward tal-aċċess ugwali għat-trattament antiretrovirali u s-servizzi tas-saħħa fil-pajjiżi ospitanti; Jappella lill-Kummissjoni biex taħdem mal-Istati Membri u s-sħab biex iżżid l-appoġġ tal-protezzjoni soċjali, inkluż għas-sigurtà tal-ikel u n-nutrizzjoni għall-popolazzjonijiet vulnerabbli, b'mod partikolari l-persuni b'diżabilità, il-persuni li qegħdin jixjieħu u li jgħixu bl-HIV, u l-orfni relatati mal-AIDS; Jappella lill-Kummissjoni biex taħdem mal-Istati Membri u s-sħab biex tappoġġja u tinvesti fl-involviment tal-komunità u r-risponsi mmexxija mill-komunità bħala komponenti ewlenin ta' rispons effettiv għall-HIV/AIDS u fil-ġlieda kontra l-istigma u d-diskriminazzjoni relatati mal-HIV/AIDS, kif ukoll biex tintegra l-prevenzjoni u l-kura tal-HIV ma' offerti ta' servizzi tal-kura tas-saħħa lokali oħra bħala punt ta' dħul għall-informazzjoni, l-edukazzjoni, il-komunikazzjoni u t-taħriġ dwar l-HIV; Jappella lill-Kummissjoni u lill-Istati Membri biex jippromwovu investimenti fil-ġbir ta' data f'ħin reali u sensiela robusta ta' kandidati ta' dijanjożi, terapija u vaċċini ekonomikament aċċessibbli, aċċessibbli u sensittivi għall-ġeneru rigward l-HIV u mard infettiv ieħor relatat mal-faqar u traskuraġni, u biex isaħħu l-kapaċitajiet reġjonali u interreġjonali u l-kooperazzjoni fix-xjenza, ir-riċerka u l-innovazzjoni; iħeġġeġ lill-UE toffri appoġġ partikolari lill-pajjiżi li qegħdin jiżviluppaw, speċjalment lill-pajjiżi l-anqas żviluppati, fl-implimentazzjoni effettiva tal-flessibbiltajiet previsti fil-Ftehim TRIPS għall-protezzjoni tas-saħħa pubblika, b'mod partikolari dwar il-liċenzjar obbligatorju u l-importazzjoni parallela, u biex tottimizza l-użu ta' liċenzjar volontarju u mekkaniżmi ta' kondiviżjoni tat-teknoloġija biex jintlaħqu l-objettivi tas-saħħa pubblika, billi tinsisti li l-kumpaniji farmaċewtiċi multinazzjonali jinkludu l-pajjiżi li qegħdin jiżviluppaw u li għandhom dħul medju f'tali mekkaniżmi u joffru trattament tal-HIV ekonomikament aċċessibbli f'dawn il-pajjiżi; jinkoraġġixxi, b'mod aktar ġenerali, id-diżakkoppjament tal-infiq fuq ir-riċerka u l-iżvilupp mill-prezz tal-mediċini, pereżempju permezz tal-użu ta' aggregazzjonijiet ta' privattivi, riċerka b'sors miftuħ, għotjiet u sussidji, bil-għan li jiġu żgurati aċċessibbiltà, affordabilità, disponibbiltà u aċċess sostnuti għat-trattament għal dawk kollha fil-bżonn; Jappella lill-Kummissjoni topponi l-inklużjoni ta' miżuri TRIPS-plus fil-ftehimiet ta' kummerċ ħieles ma' pajjiżi li qegħdin jiżviluppaw u li għandhom dħul medju biex jiġi żgurat li t-trattamenti antiretrovirali kollha tal-HIV ikunu ekonomikament aċċessibbli, b'rispett sħiħ għad-Dikjarazzjoni ta' Doha dwar it-TRIPS u s-Saħħa Pubblika; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u l-parlamenti tal-Istati Membri, lill-President tal-Assemblea Ġenerali tan-Nazzjonijiet Uniti u lill-UNAIDS.
Extracted from TA-9-2021-0250_MT.docx